
PARLAMENTUL ROMÂNIEI

CAMERA DEPUTAŢILOR

	Comisia juridică, de  disciplină  şi imunităţi

Nr. 31/1177  

	Comisia pentru administraţie publică, amenajarea teritoriului şi echilibru ecologic
Nr. 26/1758 
             Bucureşti, 15 decembrie 2010


BIROUL PERMANENT

AL

CAMEREI DEPUTAŢILOR

           
Vă înaintăm alăturat RAPORTUL COMUN asupra propunerii legislative pentru modificarea şi completarea art. 21 şi art. 118 din Legea administraţiei publice locale nr. 215/2001 republicată, trimisă spre dezbatere în fond, Comisiei juridice, de disciplină şi imunităţi şi Comisiei  pentru administraţie publică, amenajarea teritoriului şi echilibru ecologic cu adresa nr. Pl x-  632  din 29 noiembrie 2010, înregistrată sub nr.31/1177 din 2 decembrie 2010, respectiv, sub nr.26/1758 din 30 noiembrie 2010.  
            
În raport de obiectul şi conţinutul său, propunerea legislativă face parte din categoria legilor organice.
        PREŞEDINTE                                   PREŞEDINTE                                                                                                                                                                                                            

                      Daniel Buda                                       Sulfina Barbu



PARLAMENTUL  ROMÂNIEI

CAMERA DEPUTAŢILOR

	Comisia juridică, de  disciplină  şi imunităţi

                     Nr. 31/1177 

	Comisia pentru administraţie publică, amenajarea teritoriului şi echilibru ecologic
                      Nr.26/1758 


                                                                                                              Pl - x 632/2010
RAPORT  COMUN
asupra propunerii legislative pentru modificarea şi completarea art. 21 şi art. 118 din Legea administraţiei publice locale nr. 215/2001 republicată

    În conformitate cu prevederile art. 95  din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi  şi Comisia pentru administraţie publică, amenajarea teritoriului şi echilibru ecologic  au fost sesizate spre dezbatere, în fond, cu propunerea legislativă pentru modificarea şi completarea art. 21 şi art. 118 din Legea administraţiei publice locale nr. 215/2001 republicată, trimisă cu adresa nr. Pl-x 632 din 29 noiembrie 2010 şi înregistrată cu nr.31/1177 din 2 decembrie 2010 şi, respectiv, sub nr.26/ 1758 din 30 noiembrie 2010. 

    Potrivit prevederilor art. 75 din Constituţia României, republicată şi ale art. 92 alin. (8) pct.2 din Regulamentul Camerei Deputaţilor, republicat, Camera Deputaţilor este  primă Cameră sesizată.
    Consiliul Legislativ, prin avizul nr. 1368 din 19 noiembrie 2010, a avizat favorabil, cu observaţii şi propuneri,   iniţiativa legislativă.

    Propunerea legislativă are ca obiect de reglementare completarea art. 21 din Legea administraţiei publice locale nr. 215/2001, republicată, cu modificările şi completările ulterioare, cu un nou alineat, alin. (6), precum şi a art. 118 alin. (1) cu o nouă literă, lit. f). Prin propunere este reglementată obligaţia secretarului unităţii administrativ-teritoriale de a informa, la prima şedinţă de consiliu, pe preşedintele consiliului, respectiv pe primarul localităţii cu privire la hotărârile instanţelor judecătoreşti rămase definitive şi irevocabile,acestea urmând a fi puse în aplicare în termen de maximum 15 zile de la data şedinţei, cu excepţia situaţiei în care hotărârea respectivă prevede un alt termen, fără a mai fi necesară emiterea unei hotărâri de consiliu în acest sens.

         În conformitate cu prevederile art. 61 şi 63 din Regulamentul Camerei Deputaţilor, republicat, membrii Comisiei pentru administraţie publică, amenajarea teritoriului şi echilibru ecologic au examinat propunerea legislativă mai sus menţionată în şedinţa din 7 decembrie 2010, iar membrii Comisiei juridice, de disciplină şi imunităţi au examinat iniţiativa legislativă în şedinţa din 15 decembrie  2010.
               La dezbateri au participat, în calitate de invitaţi, doamna Irina Alexe –şef Departament Relaţia cu Parlamentul din Ministerul Administraţiei şi Internelor şi  domnul Emilian Birjaru – director în Ministerul Administraţiei şi Internelor.

    În urma dezbaterilor, membrii celor două Comisii, au constatat că norma propusă la pct. 1 alin. (6) al art. 21 nu poate avea în vedere informarea primarului sau a preşedintelui consiliului judeţean, deoarece chiar aceste autorităţi executive reprezintă în justiţie unitatea administrativ-teritorială ori are calitatea procesuală pasivă în litigiile care au ca obiect actele administrative emise în exercitarea atribuţiilor prevăzute de lege.


 Cu privire la soluţia potrivit căreia hotărârile judecătoreşti rămase definitive şi irevocabile urmează a fi puse în aplicare în termen de 15 zile de la data şedinţei, aceasta trebuie să ţină seama de prevederile aplicabile hotărârilor judecătoreşti pronunţate de toate instanţele judecătoreşti, inclusiv de instanţele de contencios administrativ unde termenul este de 30 de zile. Se instituie, în acest fel, un  paralelism legislativ. 


Soluţia legislativă privind completarea art. 118 lit. f) nu poate constitui o normă generică aplicabilă pentru punerea în executare a tuturor hotărârilor judecătoreşti indiferent de instanţa care le-a pronunţat. Există reglementare în art. 24 alin. (2) şi (3) din Legea 554/2005 în acest sens. Prin urmare, soluţiile legislative propuse nu sunt corelate, pe de o parte, cu celelalte prevederi din cuprinsul Legii nr. 215/2001, referitoare la primar şi la preşedintele consiliului judeţean, iar pe de o parte, cu reglementările Legii contenciosului administrativ nr. 554/2004.

    Având în vedere cele constatate, membrii celor două comisii au hotărât, cu unanimitate de voturi, să întocmească şi să propună Plenului Camerei Deputaţilor, spre dezbatere şi adoptare Raport comun de respingere a propunerii legislative pentru modificarea şi completarea art. 21 şi art. 118 din Legea administraţiei publice locale nr. 215/2001 republicată.
     La dezbateri au fost prezenţi, din totalul de 27 membri ai Comisiei juridice, de disciplină şi imunităţi, 22 deputaţi, iar din totalul celor 31 de membri ai Comisiei pentru administraţie publică, amenajarea teritoriului şi echilibru ecologic au fost prezenţi 30 deputaţi.
     În raport cu obiectul şi conţinutul reglementării, propunerea legislativă face parte din categoria legilor organice.

   PREŞEDINTE ,                                   PREŞEDINTE,

      Daniel BUDA                                     Sulfina BARBU 
SECRETAR,                                          SECRETAR,

                Gabriel ANDRONACHE                          Gheorghe CIOCAN
Consilier,                                                                                              Consilier
Paul Şerban                                                                                         Sofia Chelaru

